Manchester City peatreeneri Pep Guardiola lepingus on punkt, mis lubab tal selle hooaja järel kontraht enneaegselt lõpetada.
Hispaanlasest jalgpallitreener sõlmis Manchester Cityga eelmisel aastal lepingupikenduse kuni 2021. aasta suveni. Sportsmail avaldas, et lepingusse lisati punkt, et Guardiola võib klubile sobivatel tingimustel ka enneaegselt ametist lahkuda.
Samas on City juhtkond kindel, et Guardiola kavatseb lepingut austada ning juhendab klubi kuni 2021. aasta jalgpallihooaja lõpuni.
Veel eelmisel kuul ütles 48-aastane Guardiola, et on valmis Cityga veelgi lepingut pikendama. «Ma olen selleks avatud. Aga see ei ole nii lihtne, et mina tahan ja saan. Esmalt on vaja näha, kuidas meie koostöö edasi sujub,» ütles jalgpallitreener.
Viimasel kahel hooajal Inglismaa meistriks kroonitud City hoiab 16 vooru järel liigas kolmandat kohta. Liider Liverpoolist jääb City maha juba 14 punktiga.